2024-04-26
中年好聲音 | 周吉佩畢業1周年做「老闆」被起哄請食飯!曹敏寶與緋聞對象冇影避風頭?
《中年好聲音》第一季的歌手們,不經不過已經參加比賽出道一周年,由比賽以來,一班中1生一起齊齊走過唔同難關,去到今時今日,開始陸續有自己的歌面世。大家共同經歷多了,變得感情愈來愈要好。適逢這大日子,兼是支嚳儀首推個人歌曲《Gotta Try》,大家借機會一齊食飯聚舊。
24日的飯局上,有好多歌手:魏嘉信、吳大強、羅啟豪、顏志恒、丁文俊、涂家堯、何博文、林鉫徫、李佳、梁愷庭、陳早怡、周吉佩、支嚳儀、李泇霖、龍婷和柳冕等人出席,十分熱鬧。
完成比賽後,中1生經常有好多聯誼活動,食飯、開Live、打籃球,搞過好多活動,經常見面。當中,曹敏寶是大家的開心寶寶,負責做康樂組組長,多數由她搞活動約大家見面。但自從跟梁浩銓傳過緋聞後,她似乎低調了,少與中1生同行。而今次畢業飯聚,兩位緋聞男女都刻意避席免碰頭。梁浩銓亦在社交平台較低調,但近日舉行過迷你音樂會之餘,他亦曾與吳大強為圈中人白倩蘭慶祝生日。
成班中1生的畢業飯局,未算最齊人,但現場充滿笑聲相當熱鬧。食完飯夠鐘,就好支持老友支嚳儀,大家專心坐定定,一齊睇她的新歌首播,而且他們都睇得相當投入,替支嚳儀踏出一大步而高興。
離開前,大家起哄,有人更出聲大叫:「周吉佩找數」,周吉佩大方謂:「冇問題呀,最緊要大家開心,我哋係要Keep住呢份友誼,唔可以只係一年見一次,下一個就係李佳請喇。」之後還再數下去,還指著羅啟豪講,順便為老友Tag歌:「只要你相信相信,就會請到食飯。」隨後大家圍在一起講自己今年「Gotta try」的願望,大部分人都想出歌,周吉佩想完夢開演唱會,而羅啟豪就想大膽嘗試:「想try跳多啲舞。」
各人散席後,分別在社交平台分享聚會感受,周吉佩盤點過去一年的工作,出歌又做老闆開音樂學校,他還指大家畢業一周年紀念,希望友誼能延續:「自從大家畢業後各有各忙,難得聚會大家說說笑話當年,大家繼續保持這份難能可貴的友誼!!」
羅啟豪亦在IG分享:「中一演唱會之後呢班同路知音人,大家都各有各忙,已經好難再有機會齊人聚首,所以比賽決賽一周年係最好不過嘅理由,呢份純粹嘅友情無論幾耐冇見,都好似可以令時間暫時為我哋停落嚟。」
轉載自: 晴報